भोजपुरी में अयीसन शक्ति बा कि मॉरिशस अवरू भारत के इतिहास बदल देलस
मॉरिशस के बनावे में भोजपुरी भाषा के बहुत बड़ योगदान बा। मॉरिशस ए योगदान के कद्र भी करेला अवरू जब भी मौका लागल, ओकर सम्मान कईलस। लेकिन, भोजपुरी के अपना माटी प उ सम्मान कबहु ना मिलल।
सन 1947 में मॉरिशस के संविधान में एगो बहुत बड़ संशोधन भईल - ओकरा हिसाब से मॉरिशस के हर नागरिक, जे मॉरिशस में बोलाएवाला बोली बोल सकत रहे अवुरी कानूनी रूप से वयस्क हो गईल रहे, ओ सभ लोग के वोट देबे के अधिकार मिल गईल।
लेकिन, इहाँ एगो गलती हो गईल। हिन्दी अवरू उर्दू के त अधिकार मील गईल, काहेंकि एकनी के चलते राजनीती में बहुत बदलाव आईल रहे; लेकिन ए मौका प भोजपुरी के इ सौभाग्य ना मिलल, एकर अनदेखी हो गईल। हिंदी अवुरी उर्दू के पारम्परिक हिंदुस्तानी बोली मान लिहल गईल।
भोजपुरी मॉरिशस में अधिकांश घर के बोली, ऊख के खेत में काम करे वाला गिरमिटिया मजदूर के बोली रहे।
मॉरिशस के अधिकांश कम उपज वाला (बंजर) जमीन के भोजपुरी भाषी मजदुर खरीदले, फेर ओ बंजर जमीन के अपना मेहनत से हरियर सोना (ऊख) के भंडार बना देले।
बंजर जमीन के हरियरका सोना के भंडार बने के कहानी के अभिमन्यु अनंत जी अपना किताब "एक बीघा प्यार " (राजकमल प्रकाशन, नई दिल्ली) में बहुत निमन से चित्रण कईले बाड़े।
लेकिन, इ सभ अतना आसान भी ना रहे। 1937 में चीनी मिल के मालिक छोटे-छोटे किसान के ऊख पेरे से मना क दिहले। कारन कि, बंजर जमीन में उपजल ऊख में चीनी के मात्र कम रहे। ऊख से चीनी बनावे में चीनी मिल के खर्चा जादा रहे।
शायद ओ समय केहु इ ना सोचले होई कि, इ मनाही आगे चल क्रांति के रूप लेली। लेकिन, दईब के लिखल के मेटा सकता।
13 अगस्त 1947, यानि भारत के आज़ादी से ठीक दु दिन पहिले। 13 अगस्त 1947 के दिन मॉरिशस के इतिहास के शायद सबसे करिया दिन होई। ए दिन हजारन के संख्या में छोटे-छोटे किसान, मजदूरा एक संगे, चीनी मिल मालिक राजकुमार के ‘फ़लक़ एस्टेट’ के सोझा हड़ताल प बईठ गईले।
जब तक हड़ताल करेवाला छोटे-छोटे किसान अवरू मजूरा कुछ समझे सकिते, तब तक मिल मालिक हड़ताल के दबावे खातिर बंदूक से लैस फ़ौज बोला लेले। बंदूक देख ए लोग के कवनो उपाय ना सूझल, सूझल त बस अतने कि – “मार साला के”।
आज भी हमनी के समाज के शायद इ सबसे प्रभावी मंत्र हटे। जब किसान अवूरी मजदूरा, एक संगे ठेठ भोजपुरिया सुर में ललकरले त उहाँ के स्थिति बदल गईल।
हज़ारी सिंह जी (1976) लिखले बानी, हथियार से लैस चीनी मिल मालिक राजकुमार के आदमी, जब किसान अवुरी मजदूर प फायरिंग कईले, त 4 लोग के मौत हो गईल, 100 से अधिका लोग घाही हो गईले। मरेवाला अवरू घाही होखेवाला सभ लोग किसान अवरू मजदूर रहे। लेकिन, भोजपुरिहा जब ललकार के आगे बढ़ले त मॉरिशस के पूरा इतिहास अवरू भविष्य, दुनो बदल गईल।
चीनी मिल में ऊख पेराई से शुरू भईल छोटे-छोटे किसान के संघर्ष के कहानी ढ़ेर लोग जानतारे, लेकिन ढ़ेर लोग नाहियों जानतारे। लेकिन, एकरा में एगो चीज़ अयीसन बा जवना के चलते मॉरिशस में बदलाव भईल अवरू आज विविधता में एकता के संगे आगे बढ़ता। ओ चीज़ के नाम ह – भोजपुरी।
मॉरिशस सन 1947 में भईल गलती के साल 2012-13 में सुधार कईलस। मॉरिशस भोजपुरी के प्राथमिक शिक्षा के पाठ्यक्रम में शामिल क देलस। मॉरिशस एकरा से पहिले भोजपुरी के अपना राष्ट्रभाषा के रूप में मान्यता भी दे चुकल बाटे।
असल में इ सम्मान ना ह, इ त हक़ ह, अधिकार ह। मॉरिशस में संघर्ष, क्रांति, अवुरी सुधार होखे में भोजपुरी के बहुत बड़ योगदान बा। अगर एकरा के बोलेवाला आपन देश-गाँव-परिवार-हित-नाता छोड़ के, एगो नाया देश, सभ्यता, संस्कृति अवुरी समृद्ध मॉरिशस के निर्माण क सकता, त जरूरी बा कि ए सभ के पीछे के शक्ति के भी, ओकर अधिकार दिहल जाए।
लेकिन सवाल बा कि, जवन भोजपुरी मॉरिशस के भविष्य तय कईलस, उहे भोजपुरी अवरू भोजपुरिया माटी के भारत में अतना बाउर हाल काहें बा?
ए लेख के मकसद इ नईखे कि, अपना बोली के महिमामंडित कईल जाए। ए लेख के मकसद बा कि, भोजपुरी के ओ शक्ति से परिचय करावल जाए, जवना से एकर अस्तित्व अवरू भविष्य जुड़ल बा।
आज हमनी के समाज शान से कहेला कि, मॉरिशस में भोजपुरी बोलल जाला, मॉरिशस हमनिए के लोग बनवले हवे, लेकिन अयीसन कवन परेशानी बा कि हमनी के अपना इहाँ एकर असर कम कईले जातानी जा?
चीनी मिल वाला घटना भोजपुरी के शक्ति देखावे खातिर अकेला उदाहरण नईखे। अपने इहाँ जगदीशपुर (भोजपुर, बिहार) के बाबू कुँवर सिंह आरा से लेके इलाहाबाद तक अंग्रेजन के अपना अकेले के दम प, खदेर देले रहन।
इहो तय बा कि, उ हिन्दी-अँग्रेजी ना भोजपुरिए बोलत होइहे, उनुकर नारा भी भोजपुरी में ही रहल होई, त जवन नारा 80 साल के बुढ़ारी में अतना जोश पैदा क देलस, ओ नारा के भाषा के अयीसन हाल काहें बाटे?
भोजपुरी जाहां, मॉरिशस के इतिहास बदल देलस, उहें भारत के इतिहास के बदले वाला भी इहे बोली ह। कुँवर सिंह अवरू मंगल पांडे निहन भोजपुरीहन के चलते 1857 में ‘ईस्ट इंडिया कंपनी’ के झण्डा भारत से कबर गईल।
अगर बकीया लोग भी, ए भोजपुरिया नारा के समझ लेले रहिते, त शायद आज़ादी खातिर अवरू 90 साल के इंतज़ार ना करे के परल रहित।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva